Dyrsku’n

**Dyrsku'n** er Norges største handels- og landbruksmesse, og arrangeres over tre dager i september på Dyrskuplassen i Seljord i Telemark. Messa starter alltid den andre fredagen i september. Dyrsku'n blir arrangert og driftet av Dyrsku'n Arrangement AS, som ble opprettet av stiftelsen Seljordutstillinga Dyrsku'n, der Seljord kommune og Telemark Landbruksselskap var stifterne. Siden 1977 har Seljord Idrettslag hatt ansvaret for matsalget rundt om på plassen under Dyrsku-arrangementet.

## Historikk
Opprettelsen av Dyrsku’n var et ledd i en nasjonal strategi om å øke matforsyninga i Norge til en sterkt økende befolkning. Kunnskapen om husdyrhold var noe begrenset på gårdene og det var relativt lite produksjon per kyr. Avlen var heller ikke tilfredsstillende i forhold til behovet som styresmaktene så for seg. Dette, i tillegg til premiering av de beste dyra, var starten på arrangementet. Etter innarbeidingen av Dyrsku’n kan vi se en merkbar endring i husdyrholdet i Norge. Fesjå ble avholdt i Vest-Telemark på 1850-tallet for å styrke posisjonen til kurasen telemarksfe. Det første fesjået ble arrangert i Kviteseid i 1856 etter initiativ fra statsagronomen Johan Lindeqvist. Da fesjåene ble en stor begivenhet, vokste det frem et behov for en fast plass med tilstrekkelig areal, og Even Høyesen Nordgarden stilte med et 100 dekar stort område til disposisjon i Seljord. Kommunestyret i Seljord søkte om å få avholde et årlig dyrskue til Indre-Departementet, gjennom Kongelig Resolusjon og deretter til endelig godkjenning i Stortinget 28. november 1865. I februar 1866 løyvet Stortingen 300 Spd. til årlig drift av statsdyrskuet i Seljord, og 750 Spd. til bygging av fjøs.  Den 17. september 1866 ble så *Statens første årlige Kvæg-Udstilling i Seljord* arrangert. Fjøset står der fortsatt, midt i hjertet av Dyrskuplassen.

## Arrangementet
### Nøkkeltall
I årenes løp har Dyrsku'n blitt et stort arrangement med over 740 utstillere og mange aktiviteter fordelt på det 170 mål store området. I perioden 2022-2024 var det samlede besøkstallet per år på  besøkende.

### Ulike typer utstillinger
Husdyrutstillinga, med nasjonale utstillinger for ku, hest og geit, står sentralt i arrangementet, men det er også utstillinger av husflid og håndverk, skogsdrift og annet som knyttes til  tradisjonelt og moderne landbruk og bygdeliv. Det arrangeres debatter, foredrag og kurs, en stor salgsutstilling med en mengde varer og tjenester, og underholdning av forskjellig slag, deriblant tivoli.

### Sterke Nils-tunet
På Dyrskuplassen er det en rekonstruert husmannsplass kalt «Sterke Nils-tunet», som er anlagt til minne om kraftkaren Sterke-Nils som ble født omkring 1720. På tunet blir det vist dyrehold og gårdsdrift fra gamle dager, der publikum kan ta del i gårdsarbeidet med stell av hest og ku, prøve en separator og se smeder som jobber i den varme smia.

## Prisen «Årets unge bonde»
Siden 2010 utdeles prisen Årets unge bonde på Dyrsku'n, i regi av Felleskjøpet, McDonald’s i Norge og Norges Bygdeungdomslag. Målet med konkurransen er å trekke frem og hylle unge, initiativrike bønder, og gjennom dette inspirere andre som enten driver med landbruk eller drømmer om å drive med det.

## Andre arrangementer
I løpet av 1990-tallet ble det vanlig å la Dyrskueplassen bli brukt til andre arrangementer i løpet av sommermånedene. Blant de største arrangementene har vært:
* Vårmarknad: et marked med veteranbiler, bil, motor, retro og gjenbruk. Markedet blir arrangert av Dyrsku'n Arrangement AS.
* Pinsestevnet for Islandshest: nasjonalt C-stevne arrangert av Norsk Islandshestforening (NIHF)
* Landstevne for den frikirkelige menigheten Maran Ata
* Seljordfestivalen: tidligere kalt Dansebandfestivalen i Seljord
* Countryfestivalen: Nordens største countryfestival

## Se også
* Dyrskuet i Lyngdal

## Referanser


## Eksterne lenker
* 
*  Dyrsku'n i Seljord digitaliserte gamle bilder fra Telemark Landbruksselskap sitt arkiv på Digitalt museum